CELEX: 
Language: ro
Date: 2019-03-14 00:00:00
Title: DECIZIA DELEGATĂ (UE) …/… A COMISIEI de completare a Regulamentului (UE) nr. 305/2011 al Parlamentului European și al Consiliului în ceea ce privește sistemele aplicabile pentru evaluarea și verificarea constanței performanței balustradelor și a sistemelor de împrejmuire destinate utilizării în lucrările de construcții exclusiv pentru prevenirea căderilor și care nu sunt supuse la sarcini verticale din structură

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               În conformitate cu articolul 28 din Regulamentul (UE) nr. 305/2011 al Parlamentului European și al Consiliului din 9 martie 2011 de stabilire a unor condiții armonizate pentru comercializarea produselor pentru construcții și de abrogare a Directivei 89/106/CEE a Consiliului
                  1
               , evaluarea și verificarea constanței performanței (AVCP - assessment and verification of constancy of performance) produselor pentru construcții în ceea ce privește caracteristicile lor esențiale se efectuează în conformitate cu sistemele prevăzute în anexa V la Regulamentul (UE) nr. 305/2011.
            
            
               În conformitate cu articolul 28 alineatul (2) și articolul 60 litera (h) din Regulamentul (UE) nr. 305/2011, Comisiei îi este delegată sarcina de a stabili sisteme de evaluare și verificare a constanței performanței produselor pentru construcții, referitor la un anumit produs, familie de produse sau o anumită caracteristică esențială, ținând cont de considerațiile prevăzute în aceste dispoziții.
            
            
               Nu există încă o decizie corespunzătoare pentru stabilirea sistemelor de evaluare și verificare a constanței performanței în cazul balustradelor și sistemelor de împrejmuire destinate utilizării în lucrările de construcție exclusiv în vederea prevenirii căderilor și care nu sunt supuse la sarcini verticale din structură.
            
            
               În conformitate cu articolul 28 alineatul (2), ar trebui să fie alese sistemele AVCP cel mai puțin costisitoare pentru producători, ținând cont de totalitatea considerațiilor relevante. În circumstanțele actuale, experiența privind comportamentul produselor în cauză în timpul duratei lor de funcționare a demonstrat că, așa cum se arată în sondajul efectuat cu privire la motivele nereușitei acestor produse, evaluarea performanței lor în ceea ce privește toate caracteristicile esențiale, cu excepția comportamentului la foc, ar trebui efectuată de către producător înainte de introducerea produsului pe piață. Nu sunt necesare sisteme mai costisitoare. Aceste aspecte au determinat Comisia să aleagă sistemul 4, astfel cum se prevede în anexa V la Regulamentul (UE) nr. 305/2011, ca fiind aplicabil produselor în cauză în proiectul de decizie, pentru toate celelalte caracteristici esențiale altele decât comportamentul la foc. 
            
            
               În plus, în ceea ce privește comportamentul la foc, alegerea uzuală a sistemelor 1, 3 sau 4 ar trebui să fie considerată adecvată și pentru aceste produse, însă numai în ceea ce privește această caracteristică esențială. În temeiul articolului 28 alineatul (2) din Regulamentul (UE) nr. 305/2011, sistemele AVCP care urmează să fie stabilite pot fi diferențiate numai pe baza familiilor de produse pentru construcții sau în ceea ce privește anumite caracteristici esențiale. Pentru a face distincție între situațiile în care este ales sistemul 1, 3 sau 4 pentru a fi aplicat în ceea ce privește comportamentul la foc, singurul mod de a proceda este, așadar, să se facă referire la subfamilii diferite de produse. Aceste distincții ar trebui, de asemenea, să fie clare și lipsite de ambiguitate și nu ar trebui să excludă nicio subfamilie din ansamblul de familii de produse care intră în domeniul de aplicare al deciziei, astfel cum sunt definite în anexă.
            
            
               2.CONSULTĂRI PREALABILE ADOPTĂRII ACTULUI
            
            
               Proiectul de decizie a fost discutat în cadrul reuniunii din 14 iunie 2016 a Grupului consultativ privind produsele pentru construcții (GC), urmată de o consultare în scris a experților și, din nou, în cadrul reuniunii GC din 9 decembrie 2016, cu o consultare în scris a experților între 25 noiembrie 2016 și 16 ianuarie 2017. Ulterior, proiectul de decizie a fost discutat în cadrul reuniunii GC din 3 octombrie 2017, precedată de o reuniune pregătitoare a experților nominalizați de statele membre și de alte părți interesate la 2 octombrie. În final, acest proiect de act a fost transmis spre consultarea în scris a experților în perioada 3-17 octombrie 2017, iar o anchetă a fost desfășurată în paralel (până la 30 noiembrie 2017) referitor la motivele nereușitei acestor produse. Înainte de aceste etape, toate statele membre au fost invitate să numească experți care să participe la consultarea scrisă. Pe lângă acești experți, au fost consultate și alte părți interesate externe. Documentele discutate în cadrul grupului consultativ și cu relevanță pentru consultarea scrisă au fost transmise, simultan, Parlamentului European și Consiliului, în conformitate cu Înțelegerea comună privind actele delegate. Observațiile prezentate în acest context au fost luate în considerare la elaborarea proiectului final al prezentului act destinat consultării interservicii. 
            
            
               Acesta a fost publicat pentru observații din partea publicului pe portalul pentru o mai bună legiferare de la 14 decembrie 2018 la 11 ianuarie 2019 și notificat OMC de la 18 decembrie 2018 la 16 februarie 2019; șase părți interesate au transmis observații. Observațiile s-au referit la lipsa unei definiții precise a domeniului de aplicare al actului în ceea ce privește produsele vizate, la exprimarea dezacordului privind sistemul de evaluare și verificare a constanței performanței propus, la posibilitatea unei evaluări de tipul „aprobat/respins” pentru a declara performanța produsului, la lipsa caracterului cuprinzător al textului din tabelul 1, cu excepția cazului în care este menit să diferențieze acest act de produsele care fac obiectul standardului EN 1090 și la lipsa caracterului cuprinzător în ceea ce privește comportamentul la foc. Toate observațiile au fost considerate irelevante, deoarece domeniul de aplicare este definit în mod suficient de clar, alegerea sistemului de evaluare și verificare a constanței performanței se bazează pe dovezi colectate, posibilitatea unei evaluări de tipul „aprobat/respins” face parte din activitatea de standardizare (prin urmare, nu este relevantă pentru actul delegat), tabelul 1 face într-adevăr distincția între tratamentul balustradelor fără impact structural și tratamentul acelora care fac obiectul standardului EN 1090, iar abordarea comportamentului la foc reflectă ceea ce se cere deja în unele state membre. Prin urmare, Comisia a decis să nu modifice proiectul de act.
            
            
               3.ELEMENTELE JURIDICE ALE ACTULUI DELEGAT
            
            
               În conformitate cu articolul 28 alineatul (2) și articolul 60 litera (h) din Regulamentul (UE) nr. 305/2011, sistemele de evaluare și verificare a constanței performanței produselor pentru construcții, astfel cum sunt prevăzute în anexa V la Regulamentul (UE) nr. 305/2011, trebuie să fie stabilite prin acte delegate ale Comisiei și să fie aplicabile unui anumit produs sau familii de produse sau unei anumite caracteristici esențiale, ținând cont de considerațiile prevăzute în aceste dispoziții.
            
            
               Atunci când instituie sisteme de evaluare și verificare a constanței performanței, în conformitate cu articolul 28 alineatul (2) din Regulamentul (UE) nr. 305/2011, Comisia alege sistemele cel mai puțin costisitoare, care respectă toate cerințele fundamentale aplicabile lucrărilor de construcții. În temeiul articolului 60 litera (h) din Regulamentul (UE) nr. 305/2011, această alegere se efectuează în funcție de impactul produsului în această privință pe durata sa de funcționare preconizată. 
            
            
               Decizia respectă principiul proporționalității. Din aceste motive, decizia urmărește să răspundă intereselor sectorului construcțiilor în ansamblul său.
            
            
               DECIZIA DELEGATĂ (UE) …/… A COMISIEI
            
            
               din 14.3.2019
            
            
               de completare a Regulamentului (UE) nr. 305/2011 al Parlamentului European și al Consiliului în ceea ce privește sistemele aplicabile pentru evaluarea și verificarea constanței performanței balustradelor și a sistemelor de împrejmuire destinate utilizării în lucrările de construcții exclusiv pentru prevenirea căderilor și care nu sunt supuse la sarcini verticale din structură
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 305/2011 al Parlamentului European și al Consiliului din 9 martie 2011 de stabilire a unor condiții armonizate pentru comercializarea produselor pentru construcții și de abrogare a Directivei 89/106/CEE a Consiliului
                  2
               , în special articolul 28 alineatul (2),
            
            
               întrucât:
            
            
               (1)Nu există încă o decizie corespunzătoare pentru evaluarea și verificarea constanței performanței în cazul balustradelor și sistemelor de împrejmuire destinate utilizării în lucrările de construcție exclusiv în vederea prevenirii căderilor și care nu sunt supuse la sarcini verticale din structură. Prin urmare, este necesar să se stabilească sistemele de evaluare și verificare a constanței performanței care sunt aplicabile în cazul respectivelor balustrade și sisteme de împrejmuire.
            
            
               (2)Ținând seama de experiența privind comportamentul produselor în cauză în timpul duratei lor de funcționare, așa cum se arată în sondajul efectuat cu privire la motivele eșecurilor acestor produse, evaluarea performanței lor în ceea ce privește toate caracteristicile esențiale, cu excepția comportamentului la foc, ar trebui efectuată de către producător înainte de introducerea produsului pe piață. Nu sunt necesare sisteme mai costisitoare. În ceea ce privește comportamentul la foc, alegerea sistemelor 1, 3 sau 4 ar trebui să fie considerată adecvată prin trimitere la diferite subfamilii de produse,
            
            
               ADOPTĂ PREZENTA DECIZIE: 
            
            
               Articolul 1
            
            
               Prezenta decizie se aplică balustradelor și sistemelor de împrejmuire destinate utilizării în lucrările de construcție exclusiv în vederea prevenirii căderilor și care nu sunt supuse la sarcini verticale din structură.
            
            
               Articolul 2
            
            
               Balustradele și sistemele de împrejmuire menționate la articolul 1 sunt supuse evaluării și verificării constanței performanței în ceea ce privește caracteristicile esențiale ale acestora în conformitate cu sistemele specificate în anexă.
            
            
               Articolul 3
            
            
               Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Adoptată la Bruxelles, 14.3.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 88, 4.4.2011, p. 5.
               
               
                  
                     (2)
                  
                        JO L 88, 4.4.2011, p. 5.
               
            
      
    ---documentbreak--- 
      
         
         
            
               ANEXĂ
            
            
               SISTEME DE EVALUARE ȘI VERIFICARE A CONSTANȚEI PERFORMANȚEI
            
            
            
               Tabelul 1
            
            
               Pentru toate caracteristicile esențiale, cu excepția comportamentului la foc
            
            
            
                     
                        Produse și destinația acestora
                     
                  
                  
                     
                        Sistem aplicabil
                     
                  
               
                     
                        Balustrade și sisteme de împrejmuire destinate utilizării în lucrările de construcție exclusiv în vederea prevenirii căderilor și care nu sunt supuse la sarcini verticale din structură. 
                     
                  
                  
                     
                        4
                     
                  
               
            
               Tabelul 2
            
            
               Numai pentru comportamentul la foc
            
            
            
                     
                        Produse și destinația acestora
                     
                  
                  
                     
                        Subfamilii de produse
                     
                  
                  
                     
                        Sistem aplicabil
                     
                  
               
                     
                        Balustrade și sisteme de împrejmuire destinate utilizării în lucrările de construcție exclusiv în vederea prevenirii căderilor și care nu sunt supuse la sarcini verticale din structură.
                     
                  
                  
                     
                        Produse pentru care o etapă clar identificabilă a procesului de producție antrenează o îmbunătățire a performanței lor privind comportamentul la foc (de exemplu, adăugarea de agenți de ignifugare sau o limitare a materialelor organice)
                     
                  
                  
                     
                        1
                     
                  
               
                     
                  
                  
                     
                        Produse pentru care există o bază juridică europeană aplicabilă pentru a clasifica performanța lor privind comportamentul la foc fără testare.
                     
                  
                  
                     
                        4
                     
                  
               
                     
                  
                  
                     
                        Produse care nu aparțin altor subfamilii. 
                     
                  
                  
                     
                        3